钦定古今图书集成/明伦汇编/官常典/第618卷 > 喻均
## 钦定古今图书集成/明伦汇编/官常典/第618卷 > 喻均

按《松江府志》：“均字邦相，江西南昌人。隆庆二年进士。
以刑部郎出为处州知府，左迁杭州府同知。万历十
六年，来知松江府，以属邑役重赋繁，为稽考无艺之
征及贡税所由溢，权其缓急，议撙节十馀事，条上巡
抚，请奏蠲之。会有尼者，竟不果行。岁大水，发公廪括
诸司羡锾，为文告乡大夫，檄乡三老闾左好义者分”
部赈贷，具𫗴粥以食饥。时有乘间鼓掠者，亟遣华亭
令单车驰谕，廉治其首恶，境内以辑。均有文名，能以
儒雅饬吏术。常有客投诗干谒，答之曰：“于今梁国移
民日，不是夷门结客时。”其风致如此。后迁副使去。